Il-Partit Nazzjonalista rreaġixxa għall-istatistika ppubblikata aktar kmieni dalgħodu dwar is-sitwazzjoni finanzjarja ta’ pajjiżna u qal li l-Gvern qed ikompli jistaħba fuq numru ta’ temi importanti għal pajjiżna. Il-PN qal li llum kien imiss lill-Ministru tal-Finanzi Edward Scicluna jistaħba wara recording sabiex jevita kull forma ta’ skrutinju pubbliku dwar x’qed jiġri eżatt fil-qasam tal-finanzi ta’ pajjiżna. Dan wara l-pubblikazzjoni ta’ ċifri li jqajmu aktar mistoqsijiet milli jagħtu tweġibiet. Il-PN qal li ċ-ċifri ppubblikati llum mill-Eurostat juru li filwaqt li d-defiċit ta’ pajjiżna għall-2013 niżel għal 2.8%, li jfisser madwar €200 miljun, id-dejn ta’ pajjiżna kiber b’5.2%, jew €373 miljun. “Il-Gvern għandu jagħti spjegazzjoni ċara għal din id-diskrepanza sostanzjali fiċ-ċifri,” qal il-PN. Il-PN żied jgħid li fid-dawl tad-dubji kollha mqajma mill-istatistika ppubblikata llum u l-messaġġ tal-Ministru għall-Finanzi, il-Partit Nazzjonalista stieden lil Edward Scicluna –  jew fin-nuqqas tiegħu lill-Prim Ministru – biex b’rispett tat-trasparenza u l-kontabilità li tant jiftaħar bihom Gvern Laburista, isejjaħ konferenza tal-aħbarijiet li tagħti l-opportunità lill-mezzi tax-xandir biex jagħmlu xogħolhom, filwaqt li jiċċara d-dubji serji li tqajmu mill-ftit dettalji ppubblikati llum. Il-PN qal li fil-qasam tat-tmexxija tal-finanzi ta’ pajjiżna, Malta mhix sejra aħjar milli kienet sena ilu u dan skont il-PN huwa sinjal ċar tal-inkompetenza tal-Ministru Edward Scicluna.